钦定古今图书集成/明伦汇编/宫闱典/第033卷 > 文帝甄皇后
## 钦定古今图书集成/明伦汇编/宫闱典/第033卷 > 文帝甄皇后

按《魏志后妃传》：“文昭甄皇后，中山无极人，明帝母，汉
太保甄邯后也。世吏二千石，父逸，上蔡令。后三岁，失
父后。天下兵乱，加以饥馑，百姓皆卖金银珠玉宝物，
时后家大有储榖，颇以买之。后年十馀岁，白母曰：‘今
世乱而多买宝物，匹夫无罪，怀宝为罪。又左右皆饥
乏，不如以榖振给亲族邻里，广为恩惠也’。举家称善”，
即从后言。建安中，袁绍为中子熙纳之。熙出为幽州，
后留养姑。及冀州平，文帝纳后于邺，有宠，生明帝及
东乡公主。延康元年正月，文帝即王位。六月南征，后
留邺。黄初元年十月，帝践阼。践阼之后，山阳公奉二
女以嫔于魏，郭后李阴贵人并爱幸。后愈失意，有怨
言，帝大怒。二年六月，遣使赐死，葬于邺。明帝即位，有
司奏请追谥，使司空王朗持节奉策，以太牢告祠于
陵，又别立寝庙。太和元年三月，以中山魏昌之安城
乡户千，追封逸，谥曰敬侯。适孙像袭爵。四月，初营宗
庙，掘地得玉玺，方一寸九分，其文曰“天子羡思慈亲。”
明帝为之改容，以太牢告庙。又尝梦见后，于是差次
舅氏亲疏高下，叙用各有差，赏赐累钜万。以像为虎
贲中郎将。是月，后母薨，帝制缌服临丧，百僚陪位。四
年十一月，以后旧陵庳下，使像兼太尉，持节诣邺昭
告后土。十二月，改葬朝阳陵。像还，迁散骑常侍。青龙
二年春，追谥后兄俨曰“安城乡穆侯。”夏，吴贼寇扬州，
以像为伏波将军，持节监诸将东征。还，复为射声校
尉。三年薨，追赠卫将军，改封魏昌县，谥曰贞侯。子畅
嗣。又封畅弟温、韡、艳皆为列侯。四年，改逸、俨本封皆
曰魏昌侯，谥因故。封俨世妇刘为东乡君，又追封逸
世妇张为安喜君。景初元年夏，有司议定七庙。冬，又
奏曰：“盖帝王之兴，既有受命之君，又有圣妃，协于神
灵，然后克昌厥世，以成王业焉。昔高辛氏”卜其四妃
之子，皆有天下，而帝挚陶唐，商、周代兴。周人上推后
稷，以配皇天。追述王初，本之姜嫄。特立宫庙，世世享
尝，《周礼》所谓“奏夷则，歌中吕，舞大濩，以享先妣”者也。
诗人颂之曰：“厥初生民，时维姜嫄。”言王化之本，生民
所由。又曰：“閟宫有侐，实实枚枚。赫赫姜嫄，其德不回。”
《诗》《礼》所称姬宗之盛，其美如此。大魏期运，继于有虞，
然崇弘帝道，三代弥隆，庙祧之数，实与周同。今武宣
皇后、文德皇后，各配无穷之祚。至于文昭皇后，膺天
灵符，诞育明圣，功济生民，德盈宇宙，开诸后嗣，乃道
化之所兴也。寝庙特祀，亦姜嫄之閟宫也，而未著不
毁之制，惧论功报德之义，万世或阙焉，非所以昭孝
示后世也。“文昭庙宜世世享祀，奏乐与祖庙同，永著
不毁之典，以播圣善之风。”于是与七庙议，并勒金策，
藏之金匮。帝思念舅氏不已。畅尚幼，景初末，以畅为
射声校尉，加散骑常侍。又特为起大第，车驾亲自临
之。又于其后园为像母，起观庙，名其里曰渭阳里，以
追思母氏也。嘉平三年正月，畅薨，追赠车骑将军，谥
曰恭侯。子绍嗣。太和六年，明帝爱女淑薨，追封，谥淑
为“平原懿公主”，为之立庙，取后亡从孙黄与合葬，追
封黄列侯，以夫人郭氏、从弟德为之后，承甄氏姓，封
德为平原侯，袭公主爵。青龙中，又封后从兄子毅及
像弟三人皆为列侯。毅数上疏陈时政，官至越骑校
尉。嘉平中，复封畅子二人为列侯。后兄俨孙女为齐
王皇后。后父已没，封后母为广乐乡君。

按注《魏书》曰：“逸娶常山张氏，生三男五女。长男豫，早
终；次俨，举孝廉，大将军掾曲梁长；次尧，举孝廉。长女
姜，次脱，次道，次荣，次即后。”后以汉光和五年十二月
丁酉生，每寝寐，家中髣髴，见如有人持玉衣覆其上
者，常共怪之。逸薨，加号慕，内外益奇之。后相者刘良
相后及诸子，良指后曰：“此女贵乃不可言。”后自少至
长，不好戏弄。年八岁，外有立骑马戏者，家人诸姊皆
上阁观之，后独不行。诸姊怪问之，后答言：“此岂女人
之所观耶？”年九岁喜书，视字辄识，数用诸兄笔砚。兄
谓后曰：“汝当习女工，用书为学，当作女博士邪？”后答
言：“闻古者贤女，未有不学前世成败，以为己诫。不知
《书》，何由见之邪？”后宠愈隆，而弥自挹损。后宫有宠者，
劝勉之；其无宠者，慰诲之。每因闲宴，常劝帝言：“昔黄
帝子孙蕃育，盖由妾媵众多，乃获斯祚耳。所愿广求
淑媛，以丰继嗣。”帝心嘉焉。其后帝欲遣任氏，后请于
帝曰：“任既乡党，名族德色，妾等不及也，如何遣之？”帝
曰：“任性狷急，不婉顺，前后忿吾非一，是以遣之耳。”后
流涕固请曰：“妾受敬遇之恩，众人所知，必谓任之出，
是妾之由。上惧有见私之讥，下受专宠之罪，愿重留
意。”帝不听，遂出之。十六年十月，太祖征关中，武宣皇
后从，留孟津，帝居守邺。时武宣皇后体小不安，后不
得定省，忧怖昼夜泣涕。左右骤以差问告，后犹不信。
曰：“夫人在家，故疾每动辄历时，今疾便差，何速也？此
欲慰我意耳。”忧愈甚。后得武宣皇后还书，说疾已平
复，后乃懽悦。十七年正月，大军还邺，后朝武宣皇后，
望幄座悲喜，感动左右。武宣皇后见后如此，亦泣，且谓之曰：“新妇谓吾前病如昔时困邪？吾时小小耳，十
馀日即差，不当视我颜色乎？”嗟叹曰：“此真孝妇也。”二
十一年十月，太祖东征，武宣皇后、文帝及明帝、东乡
公主皆从，时后以病留邺。二十二年九月，大军还，武
宣皇后左右侍御，见后颜色丰盈，怪问之曰：“后与二
子别久，下流之情，不可为念，而后颜色更盛，何也？”后
笑答之曰：“讳等自随夫人，我当何忧？”后之贤明，以礼
自持如此。有司奏建长秋宫，帝玺书迎后诣行在
所。后上表曰：“妾闻先代之兴，所以飨国久长，垂祚后
嗣，无不由后妃焉，故必审选其人，以兴内教。今践阼
之初，诚宜登进贤淑，统理六宫。妾自省愚陋，不任粢
盛之事，加以寝疾，敢守微志。”玺书三至而后三让，言
甚恳切。时盛暑，帝欲须秋凉，乃更迎后，会后疾遂笃，
夏六月丁卯，崩于邺。帝哀痛咨嗟，策赠皇后玺绶。臣
松之以为《春秋》之义，内大恶讳小恶，不书。文帝之不
立甄氏，及加杀害，事有明审。魏史若以为大恶邪，则
宜隐而不言；若谓为小恶邪，则不应假为之辞而崇
饰虚文，乃至于是，异乎所闻于旧史。推此而言，其称
卞、甄诸后言行之善，皆难以实论，陈氏删落，良有以
也。三公奏曰：“盖孝敬之道笃乎其亲，乃四海所以
成化，天地所以明察。”是谓“生则致其养，殁则光其灵，
诵述以尽其美，宣扬以显其名”者也。今陛下以圣懿
之德，绍承洪业，至孝烝烝，通于神明。遭罹殷忧，每劳
谦让。先帝迁神山陵，大礼既备，至于先后，未有显谥。
伏惟先后恭让，著于幽微，至行显于不言，化流邦国，
德侔《二南》，故能膺神灵嘉祥，为大魏“世妃。虽夙年登
遐，万载之后，永播融烈，后妃之功，莫得而尚也。案《谥
法》，圣闻周达曰昭，德明有功曰昭。昭者，光明之至盛，
久而不昧者也。宜上尊谥曰文昭皇后。”是月，三公又
奏曰：“自古周人始祖后稷，又特立庙以祀姜嫄。今文
昭皇后之于万嗣，圣德至化，岂有量哉！夫以皇家世
祀之尊，而克让允恭，固推盛位。神灵迁化，而无寝庙
以承享礼，非所以报显德，昭孝敬也。稽之古制，宜依
《周礼》，先妣别立寝庙。”并奏可之。

按《魏略》曰：后年十四，丧中，兄俨悲哀过制，事寡嫂谦
敬，事处其劳，抚养俨子，慈爱甚笃。后母性严，待诸妇
有常。后数谏母：“兄不幸早终，嫂年少守节，顾留一子，
以大义言之，待之当如妇，爱之宜如女。”母感后言，流
涕。便令后与嫂共止寝息，坐起常相随，恩爱益密。
熙出在幽州，后留侍姑。及邺城破，绍妻及后共坐室
堂上，文帝入绍舍，见绍妻及后。后怖，以头伏姑膝上，
绍妻两手自搏。文帝谓曰：“刘夫人云何如此？”令新妇
举头，姑乃捧后令仰。文帝就视，见其颜色非凡，称叹
之。太祖闻其意，遂为迎取。

按《世语》曰：“太祖下邺，文帝先入袁尚府，有妇人披发
垢面垂涕，立绍妻刘后。文帝问之，刘答是熙妻。顾揽
发髻，以巾拭面，姿貌绝伦。既过刘，谓后不忧死矣，遂
见纳，有宠。”